# 

# Výzva na predloženie ponuky v zákazke na dezinsekčný plošný postrek proti komárom a inému škodlivému hmyzu[[1]](#footnote-1)

Hlavné mesto Slovenskej republiky Bratislava (ďalej len „verejný obstarávateľ“) uskutočňuje výber dodávateľa na predmet zákazky: **„****Dezinsekčný plošný postrek proti komárom a inému škodlivému hmyzu“** podľa § 117 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „ZVO“).

## Základné informácie

Verejný obstarávateľ: Hlavné mesto SR Bratislava, Primaciálne nám. 1, 814 99 Bratislava 1

Kontaktná osoba: Mária Némethová, +421-2-59356342

## Opis predmetu zákazky

Predmetom zákazky je služba:

vykonanie dezinsekcie biocídnym prípravkom na hubenie lariev komárov, aplikácia na povrch vodnej hladiny rozptýlením, pozemne.

vykonanie dezinsekcie biocídnym prípravkom na hubenie lariev komárov, vzdušná aplikácia na povrch vodnej hladiny rozptýlením. Koncentrácia prípravku použitého na vzdušnú aplikáciu musí byť v súlade s návodom na použitie a podľa presnej špecifikácie dodanej výrobcom. Vzdušná aplikácia bude použitá len v prípade, ak nebude možné použiť pozemnú aplikáciu na plochy väčšie ako 0,5 ha, najmä v oblasti chráneného územia Devínske alúvium Moravy.

Miestom výkonu je územie Bratislavy (cca 36760 ha), t. j. intravilán a priľahlé pozemky extravilánu v prvom stupni ochrany, v nevyhnutných prípadoch v intraviláne a priľahlých pozemkoch extravilánu vo vyššom stupni ochrany so súhlasom orgánu štátnej správy ochrany prírody a krajiny. Súhlas zabezpečí verejný obstarávateľ.

Služba bude vykonávaná na základe elektronicky zaslanej objednávky a zadávacieho protokolu na vykonanie dezinsekcie so špecifikáciou miesta a termínu v nadväznosti na výsledky monitoringu zabezpečeného verejným obstarávateľom, v prípade potreby aj v sobotu a nedeľu. Služba bude odovzdaná formou preberacieho protokolu o vykonaní dezinsekčných prác.

Technická špecifikácia predmetu zákazky:

Vykonanie dezinsekcie bude vykonané pozemne (1. časť zákazky), alebo vzdušne (2. časť zákazky) biocídnym výrobkom, ktorý je v Slovenskej republike autorizovaný. Postrek proti larvám komárov realizovaný dodávateľom musí byť v súlade s požiadavkami objednávateľa, platnými technickými normami, právnymi predpismi a s platnou autorizáciou výrobku v SR.

Zákazka je rozdelená na nasledovné 2 (dve) časti:

### Časť 1: Pozemná aplikácia

|  |  |  |  |
| --- | --- | --- | --- |
| **Popis** | **Forma aplikácie** | **Jednotka** | **Predpokladané množstvo** |
| Výjazd k ošetreniu plochy do 500 m2 | pozemne | výjazd \* | 20 výjazdov |
| Aplikácia na ploche do 500 m2 | pozemne | aplikácia\*\* | 35 aplikácií |
| Výjazd k ošetreniu plochy nad 500 m2 | pozemne | výjazd \* | 20 výjazdov |
| Aplikácia na ploche nad 500 m2 | pozemne | m2 | cca 1,5 mil. m2  (150 ha) |

\* výjazd - rozumie sa výjazd jednej pracovnej profesionálnej skupiny k ošetreniu plochy (liahniska komárov). Za jeden výjazd sa považuje aj výjazd vozidla do jednej časti územia, oblasti (les, chránené územie) nachádzajúcej sa v jednej mestskej časti, kde sa môže nachádzať viacero od seba oddelených plôch na ošetrenie do 500 m2, keď výkon odbornej činnosti zabezpečí pracovná skupina v rámci jedného dňa.

\*\* vykonanie dezinsekcie biocídnym prípravkom na ploche do 500 m2

### Časť 2: Aplikácia dronom

|  |  |  |
| --- | --- | --- |
| **Predmet** | **Jednotka** | **Predpokladané množstvo** |
| Výjazd k ošetreniu plochy \* | výjazd | 20 výjazdov |
| Aplikácia\*\* | m2 | cca 1,1 mil. m2 (110 ha) |

\* výjazd - rozumie sa výjazd jednej pracovnej profesionálnej skupiny k ošetreniu plochy (liahniska komárov). Za jeden výjazd sa považuje aj výjazd do jednej časti územia, oblasti (les, chránené územie) nachádzajúcej sa v jednej mestskej časti, kde sa môže nachádzať viacero od seba oddelených plôch, keď sa výkon odbornej činnosti zabezpečí v rámci jedného dňa.

\*\* vykonanie dezinsekcie biocídnym prípravkom

## Identifikácia predmetu obstarávania podľa CPV kódov

|  |  |
| --- | --- |
| 90670000-4 | Dezinfekčné a hubiace (vyhubovacie) služby v mestských alebo vidieckych oblastiach |
| 90922000-6 | Hubenie škodcov |

## Predpokladaná hodnota zákazky

64 287,50 EUR bez DPH z toho:

Časť 1: Pozemná aplikácia 36 787,50 EUR bez DPH

Časť 2: Aplikácia dronom 27 500,- EUR bez DPH

## Rozdelenie predmetu obstarávania na časti

Zákazka je rozdelená na dve časti:

Časť 1: Pozemná aplikácia

Časť 2: Aplikácia dronom

Uchádzač môže ponuku predložiť na obidve časti predmetu zákazky.

## Typ zmluvného vzťahu

Výsledkom verejného obstarávania jerámcová dohoda uzatvorená pre každú časť zákazky samostatne. Vystavená faktúra zo strany dodávateľa služby musí obsahovať všetky náležitosti daňového dokladu podľa zákona č. 222/2004 Z. z. o dani z pridanej hodnoty v znení neskorších predpisov. Dodávateľ bude fakturovať skutočný stav na základe reálne poskytnutých služieb.

## Miesto a čas dodania zákazky

|  |  |
| --- | --- |
| **Miesto:** | Územie hlavného mesta Bratislava, t. j. intravilán a priľahlé pozemky extravilánu územia |
| **Čas:** | Od nadobudnutia účinnosti rámcovej dohody do 12 mesiacov, resp. do vyčerpania hodnoty rámcovej dohody, pričom konkrétny požadovaný čas poskytnutia služieb bude určený v každej čiastkovej objednávke vystavenej podľa rámcovej dohody |

## Hlavné podmienky financovania

Predmet zákazky bude financovaný z rozpočtu Hlavného mesta Slovenskej republiky Bratislavy na základe faktúry. Faktúra bude mať 30-dňovú lehotu splatnosti odo dňa jej doručenia. Súčasťou faktúry bude súpis poskytnutých služieb. Platba bude realizovaná bezhotovostným platobným príkazom. Neposkytuje sa preddavok ani zálohová platba. Výsledná cena predmetu zákazky musí zahŕňať všetky náklady spojené s poskytnutím požadovaného plnenia predmetu zákazky.

## Podmienky účasti uchádzačov

Vyžaduje sa splnenie podmienok účasti osobného postavenia pre každú časť zákazky:

1. podľa § 32 ods. 1 písm. e) ZVO, t. j. uchádzač musí byť oprávnený poskytovať službu.
2. podľa § 32 ods. 1 písm. f) ZVO, t. j. že uchádzač nemá uložený zákaz účasti vo verejnom obstarávaní.

a technickej alebo odbornej spôsobilosti:

c) podľa § 34 ods. 1 písm. g) ZVO, t. j. uchádzač predloží osvedčenie o odbornej spôsobilosti na prácu s prípravkami používanými pri dezinfekcii a na reguláciu živočíšnych škodcov na profesionálne použitie podľa § 15 ods. 3 písm. b) zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov.

Osoby, prostredníctvom ktorých uchádzač preukazuje splnenie podmienok účasti podľa predchádzajúceho písm. c) budú povinné aj realizovať príslušnú časť zákazky. Z uvedeného dôvodu, v prípade ak uchádzač predkladá ponuku na obe časti zákazky vyžaduje sa odborne spôsobilá osoba pre každú časť samostatne, t. j. nemôže sa jednať o identickú osobu. V prípade nevyhnutnej potreby zmeny takejto osoby, musí byť takáto osoba nahradená výhradne osobou, ktorá spĺňa vyššie určenú podmienku účasti.

**Ďalšie požiadavky verejného obstarávateľa:**

d) uchádzač predloží potvrdenie o zápise biocídneho prípravku do zoznamu biocídnych prípravkov v registri pre chemické látky a prípravky v SR.

e) uchádzač predloží rozhodnutie o autorizácií biocídneho prípravku v EÚ a SR.

Splnenie vyššie uvedených požiadaviek uchádzač **preukazuje** **čestným vyhlásením**, ktoré je súčasťou prílohy č. 1 a prílohy č. 2 tejto výzvy. Verejný obstarávateľ si od uchádzača, ktorý sa umiestni na predbežnom prvom mieste, vyžiada doklady uvedené vyššie pod písm. c), d) a e) aby **overil ich splnenie**.

## Komunikácia a vysvetľovania

Komunikácia medzi verejným obstarávateľom a záujemcami/uchádzačmi sa počas celého procesu verejného obstarávania uskutočňuje v štátnom (slovenskom) jazyku výhradne prostredníctvom IS JOSEPHINE, prevádzkovaného https://josephine.proebiz.com/sk/.

Pre účely komunikácie a predkladanie ponúk musí byť hospodársky subjekt registrovaný v systéme JOSEPHINE. [Skrátený návod registrácie](https://store.proebiz.com/docs/josephine/sk/Manual_registracie_SK.pdf) rýchlo a jednoducho prevedie procesom registrácie v systéme JOSEPHINE, vrátane opisu základných obrazoviek systému.

Technické nároky na používanie systému JOSEPHINE sú úplne bežné a každý bežný počítač by ich mal spĺňať. Podrobné Technické nároky systému JOSEPHINE si môžete stiahnuť [TU](https://store.proebiz.com/docs/josephine/sk/Technicke_poziadavky_sw_JOSEPHINE.pdf).

Verejný obstarávateľ odporúča záujemcom, ktorí chcú byť informovaní o prípadných aktualizáciách týkajúcich sa konkrétnej zákazky prostredníctvom notifikačných e-mailov, aby v danej zákazke zaklikli tlačidlo „ZAUJÍMA MA TO“ (v pravej hornej časti obrazovky).

[Skrátený návod](https://store.proebiz.com/docs/josephine/sk/Skrateny_navod_ucastnik.pdf) rýchlo a jednoducho prevedie uchádzača procesom prihlásenia, posielania správ a predkladaním ponúk v systéme JOSEPHINE. Pre lepší prehľad uchádzač nájde tiež opis základných obrazoviek systému. V prípade potreby je možné kontaktovať linku podpory Houston PROEBIZ.

## Predkladanie ponúk

|  |  |
| --- | --- |
| **Lehota:** | **24.03.2021 do 14:00 hod.** |
| **Spôsob:** | Prostredníctvom IS Josephine na nasledovnej adrese zákazky: <https://josephine.proebiz.com/sk/tender/11226/summary> |
| **Obsah ponuky:** | Riadne vyplnená a podpísaná príloha č. 1 a/alebo príloha č. 2. Uchádzač zároveň vyplní návrh na plnenie kritérií na vyhodnotenie ponuky a ceny požadovaných služieb aj elektronicky v systéme Josephine v časti „Ponuky“. |

Ponuka sa považuje za doručenú až momentom jej doručenia (nie odoslania) verejnému obstarávateľovi v systéme Josephine. Verejný obstarávateľ odporúča uchádzačom predkladať ponuku v dostatočnom časovom predstihu, obzvlášť v prípade dátovo objemnejších príloh, aby sa upload, odoslanie a doručenie ponuky uskutočnili pred uplynutím lehoty.

## Kritériá na vyhodnotenie ponúk

Kritériom na vyhodnotenie ponúk je **najnižšia cena celkom v eur s DPH** za príslušnú časť predmetu zákazky.

V prípade rovnosti predložených cenových ponúk budú vyzvaní tí uchádzači, ktorí predložili najnižšie cenové ponuky, aby ich v lehote nie kratšej ako jeden pracovný deň upravili smerom nadol, prípadne potvrdili ich aktuálnu výšku. Úspešným sa stane uchádzač s najnižšou cenovou ponukou po uplynutí danej lehoty.

## Ďalšie informácie

1. Verejný obstarávateľ vyzve uchádzača s najnižšou ponukovou cenou na predloženie dokladov nevyhnutných na overenie splnenia tých podmienok účasti, ktoré si nevie verejný obstarávateľ overiť sám z verejne prístupných zdrojov (napr. na predloženie dokladu o odbornej spôsobilosti na prácu s prípravkami používanými pri dezinfekcii a na reguláciu živočíšnych škodcov na profesionálne použitie podľa § 15 ods. 3 písm. b) zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov, dokladu o oprávnení podnikať – živnostenské oprávnenie alebo výpis zo živnostenského registra alebo iné než živnostenské oprávnenie, vydané podľa osobitných predpisov alebo výpis z obchodného registra, príp. registra právnických osôb a podnikateľov). V prípade, že uchádzač s najnižšou cenou za príslušnú časť predmetu zákazky nepreukáže splnenie podmienok účasti, verejný obstarávateľ môže vyzvať uchádzača druhého v poradí. Tento postup môže verejný obstarávateľ opakovať.
2. Verejný obstarávateľ označí za úspešného uchádzača s najlepším návrhom na plnenie kritérií za príslušnú časť predmetu zákazky, ktorý preukázal splnenie stanovených podmienok účasti a požiadaviek na predmet zákazky.
3. Informácia o výsledku procesu obstarávania a vyhodnotenia cenových ponúk bude uchádzačom zaslaná elektronicky.
4. Verejný obstarávateľ si vyhradzuje právo neprijať žiadnu ponuku. O takomto postupe bude verejný obstarávateľ uchádzačov informovať spolu s odôvodnením. V prípade, ak úspešný uchádzač neposkytne súčinnosť pri podpise zmluvy, verejný obstarávateľ si vyhradzuje právo uplatniť s ďalším uchádzačom v poradí postup podľa písm. a) tohto bodu výzvy.

V Bratislave dňa 16.03.2021

Mgr. Michal Garaj

vedúci oddelenia verejného obstarávania

Zoznam príloh:

Príloha č. 1: Návrh na plnenie kritérií – časť 1: Pozemná aplikácia

Príloha č. 2: Návrh na plnenie kritérií – časť 2: Aplikácia dronom

Príloha č. 3: Rámcová dohoda na dezinsekčný plošný postrek proti komárom a inému škodlivému hmyzu – časť 1: Pozemná aplikácia

Príloha č. 4: Rámcová dohoda na dezinsekčný plošný postrek proti komárom a inému škodlivému hmyzu – časť 2: Aplikácia dronom

|  |
| --- |
|  |

1. Interné číslo výzvy: MAG 102394/2021 [↑](#footnote-ref-1)